RESOLUCIÓN do 20 de xuño de 2007 pola que se convocan cursos para o persoal ao servizo das entidades locais de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 26/06/2007

Dentro do plan de actividades da Escola Galega de Administración Pública (EGAP) aprobado para o 2007, e conforme coas funcións atribuídas pola Lei 4/1987, do 27 de maio, de creación da Escola, e pola Lei 10/1989, do 10 de xullo, de modificación da anterior, convócanse cursos para o persoal ao servizo das entidades locais de Galicia, que deberán desenvolverse conforme as seguintes bases:
Primeira.-Requisitos dos participantes.
Poderán participar nas accións formativas convocadas por esta resolución os empregados públicos e as empregadas públicas destinados na Administración local de Galicia que se encontran en situación de servizo activo ou excedencia polo coidado dun fillo ou dun familiar e que reúnan os requisitos establecidos para cada un dos cursos relacionados no anexo I. No caso dos funcionarios con habilitación de carácter estatal a situación de expectativa de destino equipárase para estes efectos á de servizo activo pero terán preferencia os funcionarios que se atopen nesta última situación fronte aos primeiros.
Toda persoa solicitante que, ao inicio do curso, se atope en situación de baixa laboral por incapacidade temporal quedará automaticamente excluída da listaxe do persoal seleccionado.
Segunda.-Acceso ás actividades, datas e lugares de realización.
Poderá participar o persoal que cumpra os requisitos específicos e as preferencias exixidas para cada curso no anexo I. A participación nos cursos que teñan lugar en horario de traballo quedará condicionada á autorización das persoas responsables dos centros directivos.
Os cursos realizaranse coa duración e condicións que para cada un deles se indican no anexo I. A información será actualizada na páxina web da EGAP,
http://www.egap.xunta.es.
Terceira.-Solicitudes.
a) O persoal que desexe participar nos cursos convocados nesta resolución deberá cubrir o formulario de matrícula telemática na páxina web da EGAP
http://egap.xunta.es
, de acordo co disposto na base 4ª desta resolución, non sendo admisibles outros modelos de solicitude.
b) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo de un ano computado desde o momento en que se detecte o feito.
c) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, non se axusten ao formulario de solicitude oficialmente establecidas ou sexan presentadas fóra de prazo.
d) As persoas solicitantes de cursos de teleformación deberán dispor dun equipo informático que cumpra os seguintes requisitos técnicos:
-Ordenador con conexión á internet.
-Calquera navegador web co plugin de flash.
-Conta de correo electrónico especificada na solicitude.
e) As solicitudes cubertas adecuadamente de acordo coa base 4ª entenderanse presentados na EGAP no enderezo da internet
http://egap.xunta.es/matrícula unha vez que se complete correctamente o proceso de matriculación. No caso de que os interesados necesiten presentar documentación complementaria que acredite circunstancias específicas de acordo cos criterios de selección
, poderán remitirlle á EGAP unha copia do formulario de matrícula e a devandita documentación por fax ao número 981 54 63 30 ou correo electrónico ao enderezo local.egap@xunta.es , sempre coa maior celeridade posible para que poida ser tida en conta na selección, sen prexuízo do dereito á presentación de acordo co disposto no artigo 38.4º da Lei de réxime xurídico das administracións públicas e do procedemento administrativo común.
f) Deberá utilizarse exclusivamente unha das modalidades de remisión. No caso de encontrárense varias solicitudes dunha mesma persoa só serán considerados os datos achegados a través da internet.
g) O prazo de presentación de solicitudes rematará o 16 de xullo de 2007.
Cuarta.-Formulario normalizado de solicitude.
a) Os formularios de solicitude a que se refire a base anterior serán obtidos e cubertos pola persoa solicitante necesariamente a través da aplicación informática de matrícula en liña da Escola Galega de Administración Pública, que poden encontrar no enderezo da internet
http://egap.xunta.es/matricula.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios poderán ser obtidos e cubertos ata as 14.00 horas da data de finalización dos prazos de presentación de solicitudes.
d) En caso de dúbida, dificultades técnicas ou necesidade de máis información poderán dirixirse á EGAP a través do número de teléfono 981 54 63 40, o fax: 981 54 63 30 ou enderezo de correo electrónico matricula.egap@xunta.es, que adoptará as medidas necesarias para facilitar a presentación de solicitudes.
Quinta.-Criterios de selección.
a) Os criterios selectivos que serán empregados son os sinalados con carácter xeral na resolución da Escola Galega de Administración Pública do 30 de xaneiro de 2007 (Diario Oficial de Galicia nº 27, do 7 de febreiro) e, de ser o caso, os criterios específicos que se establezan para cada acción formativa sinalados no anexo I.
b) A EGAP poderá solicitar en calquera momento nos centros directivos dos cales dependan os solicitantes un informe acreditativo da veracidade dos datos declarados polo solicitante e da adecuación do perfil do solicitante ao contido do curso.
c) Así mesmo, poderá ser solicitado o asesoramento dos profesores na materia dos cursos cando sexa conveniente para unha mellor selección e a homoxeneización do grupo de alumnos, para o que poderán ser establecidas probas previas de nivel.
d) No caso de que non haxa un suficiente número de solicitantes que cumpran os requisitos nalgún curso, poderá completarse o número de alumnos asignados a eles mediante a apertura dun novo prazo público na páxina web da EGAP, con suficiente antelación para que teña lugar unha adecuada selección das novas persoas candidatas.
f) Procurarase que estea representado o maior número posible de entidades locais.
Sexta.-Publicación das relacións do persoal seleccionado.
a) A EGAP publicará no taboleiro de anuncios da páxina web da EGAP
http://www.egap.xunta.es unha relación provisional das persoas seleccionadas para participar en cada curso, así como a un número adecuado de reservas. Ademais, para unha maior difusión serán informados da súa selección a través do correo electrónico. As persoas que non figuren na relación, non foron seleccionadas polo que ocupan un posto máis afastado na lista de reservas, ou ben foron excluídas por algunha das razóns expresadas nas bases da convocatoria, todo isto de acordo co disposto no artigo 59.6º b
) da Lei de réxime xurídico das administracións públicas e do procedemento administrativo común.
b) A EGAP solicitará, se é o caso, ao centro directivo no que está adscrito a persoa preseleccionada ou xefatura de persoal da entidade correspondente a documentación acreditativa da veracidade dos datos contados na solicitude, así como a certificación de que a materia do curso ten relación co posto de traballo.
c) O persoal preseleccionado só poderá renunciar ao curso por causa de forza maior suficientemente xustificada, necesidade do servizo ou outras causas xustificadas sempre que así sexan acreditados documentalmente pola persoa responsable do departamento administrativo en que desenvolva o seu labor ou a través dun documento que acredite o feito alegado. A renuncia debe ser comunicada por escrito á EGAP cunha antelación de 3 días hábiles anteriores ao inicio do curso co fin de cubrir a vacante. A renuncia non xustificada ou non acreditada documentalmente a causa que a produce, suporá a exclusión do seleccionado nas convocatorias do ano seguinte, de acordo co disposto na Resolución do 30 de xaneiro de 2007 pola cal se fan públicos os criterios de participación nas actividades docentes da Escola Galega de Administración Pública.
d) A EGAP publicará no taboleiro de anuncios da páxina web da EGAP
http://www.egap.xunta.es a listaxe definitiva de admitidos ao curso. A persoa seleccionada deberá comunicarlle á persoa responsable do seu centro directivo a selección na actividade en caso de coincidir co horario de traballo
, pois neste suposto deberá contar coa súa autorización, que terá que presentarlle ao comezo do curso ao responsable da actividade formativa ou á EGAP. Se por necesidades do servizo ou causas debidamente motivadas poderá negarse á asistencia ao curso, circunstancia que debe ser comunicada á EGAP.
e) Non serán admitidos en ningún caso cambios ou substitucións entre as persoas seleccionadas.
Sétima.-Asistencia aos cursos.
Durante a realización das actividades formativas levarase un control permanente de asistencias a través dos sistemas que se establezan para o efecto e, así mesmo, constarán como incidencia as ausencias dentro de cada sesión. Isto implica que o persoal que participe nos cursos terá que anotar a hora de chegada ou saída, no caso de facelo durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
Oitava.-Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento dos cursos. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia con puntualidade a todas as sesións dos cursos. Unicamente poderá autorizarse a ausencia por causas xustificadas, que se acreditará documentalmente ante o servizo competente da EGAP ou a persoa responsable do curso nun prazo máximo de 10 días despois de que este finalice e que, en ningún caso, poderá superar o 15% das horas lectivas. As ausencias aínda xustificada superiores ao 15% do total das horas lectivas suporá a perda do dereito á expedición do diploma.
c) A falta de asistencia dun número de horas superior ao 15% das horas lectivas sen xustificación ou a falta de acreditación documental da causa alegada determinará non só a perda do dereito ao certificado acreditativo da participación no curso senón que os participantes poderán ser excluídos das convocatoria das actividades formativas da EGAP durante o prazo dun ano contado desde a finalización do curso.
d) Para poder superar os cursos de teleformación é necesario cumprir unha serie de requisitos obrigatorios na súa totalidade:
-Asistencia á sesión presencial de apertura, se a houber.
-Adecuada realización das actividades que o titor ou a titora propoña. Estas deben constar como aprobadas nos prazos que estipulen as titorías.
-Lectura detallada dos contidos do curso. Cada curso ten uns contidos teóricos que deben ser revisados na plataforma. En cada curso estimarase un tempo mínimo que será comunicado antes polas titorías ao seu inicio.
O alumnado deberá superar unha proba final, de carácter presencial, que terá lugar nas dependencias da EGAP. Para poder obter o diploma é necesario obter un aprobado nesa proba e cumprir os demais requisitos con anterioridade.
d) Para que quede coñecemento e constancia no seu expediente, as persoas participantes nos cursos terán que facilitarlles unha copia das certificacións recibidas aos servizos de persoal do centro directivo ao cal estean adscritos.
Novena.-Facultades da EGAP.
a) A EGAP resolverá aquelas incidencias que poidan producirse no desenvolvemento e a xestión dos cursos, e pode suprimir algún, ampliar novas edicións da programación ou programar outros cursos diferentes cando así veña exixido por circunstancias que afecten a súa organización ou docencia. Así mesmo, correspóndelle á EGAP prover canto sexa necesario para a execución e cumprimento desta resolución.
b) A EGAP poderá modificar o desenvolvemento e os contidos dos cursos, as datas e os lugares, así como todas as continxencias que poidan xurdir.
c) No suposto de que o número de admitidos sexa inferior ao 50% das prazas convocadas, a EGAP reserva para si o dereito a suspender, cancelar ou agrupar varias edicións das actividades, caso en que empregará os medios de notificación ás persoas interesadas previstos na normativa vixente.
Santiago de Compostela, 20 de xuño de 2007.
Antonio Izquierdo Escribano
Director da Escola Galega de Administración Pública
ANEXO I
* Curso de actividade de fomento das entidades locais: as subvencións, aspectos xurídicos, orzamentarios e de fiscalización, para persoal ao servizo dos concellos de Galicia (modalidade de teleformación).
Código: LSUB.
1. Obxectivos.
Formar o persoal das corporacións locais para unha mellor planificación, xestión, xustificación e control das subvencións concedidas con cargo aos fondos públicos.
2. Destinatarios.
Persoal de Administración local con habilitación de carácter estatal e persoal dos grupos A e B e laborais asimilados responsables na tramitación de expedientes de subvencións.
3. Desenvolvemento.
Duración: 30 horas (26 de autoestudo con titorías telemáticas e 4 horas presenciais).
A realización do autoestudo complementarase coa existencia dun sistema de titoría telemática para que os alumnos poidan plantexar ao profesor todas as dúbidas relacionadas coa materia do curso.
Sesións presenciais: realizaranse dous sesións presenciais de 2 horas, a primeira ao comezo do curso co fin de explicar o seguimento e a estrutura deste e a segunda ao final para a realización da proba de avaliación para poder obter o diploma de aproveitamento.
Datas: do 17 de setembro ao 22 de outubro 2007.
Sesión presencial: 17 de setembro ás 17.00 horas na sede da EGAP, Santiago de Compostela.
Exame: 22 de setembro ás 17.00 horas na sede da EGAP, Santiago de Compostela.
Prazas: 50.
4. Contido.
O control financeiro das subvencións concedidas polas entidades locais. Os procedementos de concesión de subvencións: concesión en réxime de concorrencia competitiva e concesión en réxime de concesión directa. A acción de fomento nas entidades locais: as subvencións: concepto e clasificación. A xustificación das subvencións: aspectos formais e materiais.
5. Valoración.
Para os efectos do establecido na Resolución do INAP do 26 de outubro de 1994, BOE nº 267, do 8 de abril, e corrección, BOE nº 311, do 29 de decembro, pola que se establecen os criterios de recoñecemento e valoración dos cursos de Administración local en cumprimento do establecido na orde do Ministerio para as Administracións Públicas do 10 de agosto de 1994, ao presente curso outorgaráselle unha puntuación de 0,35 puntos.
Para os efectos do establecido no Decreto 136/1997, do 5 de xuño, (DOG nº 114 do 16 de xuño), sobre a determinación dos méritos que le corresponde fixar á comunidade autónoma nos concursos para a provisión de prazas reservadas a funcionarios de Administración local con habilitación de carácter nacional, ao presente curso outorgaráselle unha puntuación de 0,15 puntos.
* Curso de fiscalización do urbanismo, para persoal ao servizo dos concellos de Galicia (modalidade de teleformación).
Código: LFU.
1. Obxectivos.
Estudo da fiscalización dos procedementos de natureza urbanística de competencia da comunidade autónoma.
2. Destinatarios.
Persoal de Administración local con habilitación de carácter estatal e peresoal dos grupos A e B e laborais asimilados responsables na tramitación e fiscalización de actuacións urbanísticas.
3. Desenvolvemento.
Duración: 20 horas (16 de autoestudo con titorías telemáticas e 4 horas presenciais).
A realización do autoestudo complementarase coa existencia dun sistema de titoría telemática para que os alumnos poidan plantexar ao profesor tódalas dúbidas relacionadas coa materia do curso.
Sesións presenciais: realizaranse dous sesións presenciais de 2 horas, a primeira ao comezo do curso co fin de explicar o seguimento e a estrutura deste e a segunda ao final para a realización da proba de avaliación para poder obter o diploma de aproveitamento.
Datas: do 8 de outubro ao 19 de novembro 2007.
Sesión presencial: 8 de outubro ás 17.00 horas na sede da EGAP, Santiago de Compostela.
Exame: 19 de novembro ás 17:00 horas na sede da EGAP, Santiago de Compostela.
Prazas: 50.
4. Contido.
A fiscalización previa dos distintos instrumentos de planeamento urbanístico. O control interno da actividade de xestión urbanística das entidades locais. Fiscalización do patrimonio municipal do solo (PMS). Ingresos procedentes da actividade urbanística.
5. Valoración.
Para os efectos do establecido na resolución do INAP do 26 de outubro de 1994, BOE nº 267, do 8 de abril, e corrección, BOE nº 311, do 29 de decembro, pola que se establecen os criterios de recoñecemento e valoración dos cursos de Administración local en cumprimento do establecido na orde do Ministerio para as Administracións Públicas do 10 de agosto de 1994, ao presente curso outorgaráselle unha puntuación de 0,30 puntos.
Para os efectos do establecido no Decreto 136/1997, do 5 de xuño, (DOG nº 114, do 16 de xuño), sobre a determinación dos méritos que lle corresponde fixar á comunidade autónoma nos concursos para a provisión de prazas reservadas a funcionarios de Administración local con habilitación de carácter nacional, ao presente curso outorgaráselle unha puntuación de 0,10 puntos.
* Curso de contratación administrativa, para persoal ao servizo dos concellos de Galicia (modalidade de teleformación).
Código: LCO.
1. Obxectivos.
Formar o persoal das corporacións locais na materia de contratación administrativa.
2. Destinatarios.
Persoal de Administración local con habilitación de carácter estatal e persoal dos grupos A e B e laborais asimilados responsables na tramitación de expedientes de contratación.
3. Desenvolvemento.
Duración: 45 horas (41 de autoestudo con titorías telemáticas e 4 horas presenciais).
A realización do autoestudo complementarase coa existencia dun sistema de titoría telemática para que os alumnos poidan presentar ao profesor todas as dúbidas relacionadas coa materia do curso.
Sesións presenciais: realizaranse dous sesións presenciais de 2 horas, a primeira ao comezo do curso co fin de explicar o seguimento e a estrutura deste e a segunda ao final para a realización da proba de avaliación para poder obter o diploma de aproveitamento.
Datas: do 9 de outubro ao 26 de novembro 2007.
Sesión presencial: 9 de outubro ás 17.00 horas na sede da EGAP, Santiago de Compostela.
Exame: 26 de novembro ás 17.00 horas na sede da EGAP, Santiago de Compostela.
Prazas: 50.
4. Contido.
Marco normativo da contratación das Administracións públicas: a) O Real decreto lexislativo 2/2000, do 16 de xuño, b) Principais modificacións para o exercizo 2007, c) O proxecto de Lei de contratos do sector público. A formación do expediente administrativo: elementos comúns: a) Ámbito subxectivo da normativa, b) Requisitos do artigo 11 TRLCAP, c) Os pregos e outros elementos formais, d) Documentación. O contrato de obras. O contrato de xestión de servizos públicos. O contrato de subministración. O contrato de consultoría e asistencia técnica.
5. Valoración.
Para os efectos do establecido na resolución do INAP do 26 de outubro de 1994, BOE nº 267, do 8 de abril, e corrección, BOE nº 311, do 29 de decembro, pola que se establecen os criterios de recoñecemento e valoración dos cursos de Administración local en cumprimento do establecido na orde do Ministerio para as Administracións Públicas do 10 de agosto de 1994, ao presente curso outorgaráselle unha puntuación de 0,45 puntos.
* Xornadas sobre implantación e documentación dun sistema de calidade na Administración local.
Código: LXCA.
1. Obxectivos.
Concienciar e formar o persoal da Administración local en temas de calidade: política, requisitos legais, obxectivos e metas. Programa de xestión da calidade.
2. Destinatarios.
Todo o persoal da Administración local.
Prioritarios: persoal ao servizo da Administración local que estean ou poida chegar a estar implicado na implantación dun sistema de calidade no seu concello, ser responsables de plans de calidade e modernización dos servizos de e-administración do concello, desenvolver cartas de servizos, plans de avaliación e outras ferramentas de mellora da calidade.
3. Desenvolvemento.
3.1. Nº de edicións: 12.
3.2. Nº de horas por edición: 7.
3.3. Lugares e datas de realización: Santiago de Compostela (2 de outubro), A Coruña (5 de outubro), Ferrol (4 de outubro), Vilalba (17 de outubro), Lugo (19 de outubro), Monforte de Lemos (18 de outubro), O Barco de Valdeorras (24 de outubro), Xinzo de Limia (25 de outubro), Ourense (26 de outubro), Silleda (8 de novembro), Pontevedra (12 de novembro) e Vigo (16 de novembro).
4.4. Horario: das 10.00 ás 14.00 e das 16.00 ás 19.00 horas.
4.5. Prazas: 20 por edición.
4. Contido.
O concepto de calidade aplicado á planificación, xestión e avaliación de programas de servizos de e-administración na Administración local, identificación das diferentes metodoloxías e ferramentas de mellora. Os elementos que integran un plan de calidade, establecendo os criterios e a estrutura da súa implantación. Visión dun caso práctico de desenvolvemento dun plan de calidade e dunha carta de servizos municipais.